text: 23-årig mand trafikdræbt lillejuleaften
  24 december 2016 kl. 07.22
  En 23-årig passager mistede sent i aftes livet, efter han og føreren af en bil kørte galt mellem Ribe og Esbjerg.
  Ulykken skete kort før midnat, da en 19-årig mand mistede herredømmet over bilen, der rullede rundt og landede i grøften på Varde Hovedvej i nærheden af Gredstedbro.
  Med i bilen var en 23-årig passager, der døde på stedet, mens den 19-årige blev bragt på hospitalet, men er uden for livsfare.
  - Der var kraftig nedbør og vind på ulykkestidspunktet, men vi kender ikke den konkrete årsag til ulykken endnu, siger vagthavende ved Syd- og Sønderjyllands Politi til TV SYD.
  